ЩIэблэр тхылъ еджэным драгъэхьэх
ЕджакIуэхэм я гъатхэ зыгъэпсэхугъуэ махуэхэм ирихьэлIэу республикэм и библиотекэхэм щокIуэкI «Сабий тхылъым и тхьэмахуэ» зэхыхьэ зэмылIэужьыгъуэхэр.
Урысейм илъэс къэс зы тхьэмахуэ щыхухах сабий тхылъым. Апхуэдэ IэмалкIэ цIыхубэр хущIокъу щIэблэр Iуэху мыхъумыщIэхэм драмыгъэшэхыу гъуэгу захуэм — тхылъымрэ щIэныгъэмрэ щытепщэм — трагъэувэну. Нэхъыщхьэжращи, сабийр библиотекэм екIуэлIэху, и къэухьми хохъуэ, и гупсысэми зеузэщI.
— Дызыщыгугъри ди плъапIэри щIэблэрщ. Ар акъылыфIэу, губзыгъэу, жану къэгъэтэджынымкIэ ди гуащIэ деблэж хъунукъым, — жиIащ КъБР-м щэнхабзэмкIэ и министр Фырэ Руслан, «Сабий тхылъым и тхьэмахуэм» хухаха гуфIэгъуэ зэIущIэр къыщызэIуихым. — Сыхуейт щIэблэм хьэкъыу япхыкIыну зы компьютери абы тет зы джэгукIэ гуэри тхылъым и пщIэм ауи зэрыпэмыхъунур. Тхылъырщ купщIэ зиIэр, гупсысэ зыхэлъыр. Сохъуэхъу еджакIуэхэр гъащIэм щыжыджэрыну, щIэныгъэм и купщIэм лъэ- Iэсыфыну.
Фырэ Руслан щIыхь тхылъхэмрэ саугъэтхэмкIэ яхуэупсащ «Сабий тхылъым и тхьэмахуэм» 2012 гъэм къыщыхэжаныкIахэм. Апхуэдэу, «ЩIэджыкIакIуэ ныбжьыщIэ нэхъыфIу» къалъытащ Мироненкэ Марие (Май къалэм и курыт еджапIэ №1-м и 7-нэ классым ще-джэ), Брай Беслъэн (Шэджэм дэт 1-нэ школ, 3-нэ класс), Ашуров Алим (Налшык къалэ и курыт школ №25, 9-нэ класс), Табыхъу Фаридэ (Анзорей къуажэ, 4-нэ класс), Бжьыней Миланэ (Тэрч къалэ дэт лицей №1, 7-нэ класс) сымэ, нэгъуэщIхэри. 1812 гъэм екIуэкIа зауэр зэриухрэ илъэс 200 зэрырикъум ехьэлIауэ нэгъабэ къызэрагъэпэщауэ щыта зэпеуэм щытекIуа ныбжьыщIэхэри ягъэлъэпIащ. Ахэр: Теувэж Iэниуар (Налшык къалэ и курыт школ №18), Багъ Дианэ (Псынадахэ курыт еджапIэ), Уэщро Дисанэ (Тэрч къалэ дэт курыт еджапIэ №2) сымэщ, нэгъуэщIхэрщ. Министрым гулъытэншэу къигъэнакъым лъэпкъ литературэм щIа- лэгъуалэр дегъэхьэхынымкIэ лэжьыгъэшхуэ езыгъэкIуэкI библиотекэхэри. Апхуэдэ пщIэ ялъысащ Арщыдан, Кэнжэ, Нейтринэ, Къэрэгъэш жыла-гъуэхэм, Май къалэм дэт библиотекэхэм я лэжьакIуэхэу «Си щIыналъэу Къэбэрдей-Балъкъэр» проектым зи гуащIэ къыхэщахэм.
«Сабий тхылъым и тхьэмахуэм» и япэ махуэр гукъинэжу екIуэкIащ. Къэрал киноконцерт гъэлъэгъуапIэм кърашэлIа ныбжьыщIэхэр клоуным, Мальвинэ хъыджэбз цIыкIум, Буратинэ, нэгъуэщI псысэ лIыхъужьхэми ягъэгуфIащ, абыхэм уэрэдхэр жаIащ, джэгукIэ хьэлэмэтхэр, фокусхэр ягъэлъэгъуащ.
Мы тхьэмахуэм екIуэкIыну театр теплъэгъуэ кIэщIхэм, литературэ-макъамэ пшыхьхэм, тхылъыщIэхэм ятеухуа зэхыхьэхэм, зэхьэзэхуэ зэхуэмыдэхэм, литературэ зэхуэсхэм, тхылъ гъэлъэгъуэныгъэхэм, нэгъуэщIхэми я еплъыкIэ, я гупсысэ къыщагъэлъэгъуэнущ класс нэхъ цIыкIухэми нэхъыжьхэми щIэсхэм. Апхуэдэуи еджакIуэхэм яIущIэнущ ди тхакIуэхэр, усакIуэхэр.
БАГЪЭТЫР Луизэ.
